Document ID: /roh_data/filtered/fineweb-2-filterrobots_roh.jsonl.gz/60596

La gruppa accentuescha da betg avair insatge cunter il project InnHub sco tal, mabain cunter l'architectura dal project da Norman Foster. Quella na sa cumportia betg cun la cultura da construir en l'Engiadina – e saja in element ester che restass per adina. La gruppa ha perquai incumbensà l'architect Chasper Linard Schmidlin d'elavurar in project alternativ. Schmidlin è tranter auter staus con-architect dal nov Muzeum Susch.
Suveran decida davart plan da zonas
Gia questa saira, ils 23 da fanadur decida la radunanza communala da La Punt Chamues-ch davart il project InnHub, respectiv da la midada da la planisaziun locala dal quartier Truochs/La Resgia.
Center d’innovaziun InnHub
Dapi il 2017 lavura ina gruppa d’iniziants enturn MiaEngiadina ensemen cun la vischnanca da La Punt vi da l’idea per in center da lavur e scuntrada. La finamira dal center d’innovaziun è da reunir persunas innovativas da tut il mund en l’Engiadina per furmar novas ideas. Uschia èn planisadas pliras localitads da seminari, ma er butias indigenas e restaurants.
Total duai il project da l’architect da star Lord Norman Foster vegnir a custar 40 milliuns francs.
Sch'ils da La Punt din Gea saja il project InnHub in grond pass enavant ed ins pudess inoltrar la dumonda da construcziun al chantun. Lura pudess vegnir inoltrada la dumonda da construcziun, apaina ch'il chantun dat definitivamain glisch verda al project. Sch'els din Na stoppian ins far il pass enavos all'entschatta, ha il president communal Jakob Stieger ditg.